ಮಾಜಿ ಕೇಂದ್ರ ಸಚಿವ ಚಿದಂಬರಂ ತಮ್ಮ ಪತ್ನಿ ಒಡೆತನದ ಖಾಸಗಿ ನಿವಾಸಕ್ಕೆ ಬಾಡಿಗೆ ಭತ್ಯೆಯನ್ನು ಪಡೆದಿಲ್ಲ - FACTLY
Sai Krishna Muthyanolla
October 29, 2021
’ಮಾಜಿ ವಿತ್ತ ಸಚಿವ ಹಾಗೂ ಕಾಂಗ್ರೆಸ್ ನಾಯಕ ಪಿ.ಚಿದಂಬರಂ ಅವರು ತಮ್ಮ ಪತ್ನಿಯ ಒಡೆತನದ ಮನೆಯಲ್ಲಿ ವಾಸವಿದ್ದು, 10 ವರ್ಷಗಳಿಂದ ಸರ್ಕಾರದಿಂದ ಮಾಸಿಕ 20 ಲಕ್ಷ ಬಾಡಿಗೆ ಭತ್ಯೆ ಪಡೆದಿದ್ದಾರೆ. ಇದು ಲೂಟಿ ಮಾಡುವ ಕಾಂಗ್ರೆಸ್ ಇನ್ನೊಂದು ಮುಖ’ ಎಂಬ ಬರಹದ ಪೋಸ್ಟ್ ಸಾಮಾಜಿಕ ಜಾಲತಾಣದಲ್ಲಿ ವ್ಯಾಪಕವಾಗಿ ಶೇರ್ ಆಗುತ್ತಿದೆ. ಪೋಸ್ಟ್‌ನಲ್ಲಿ ಮಾಡಲಾದ ಪ್ರತಿಪಾದನೆಯ ಸತ್ಯಾಂಶವನ್ನು ಈ ಲೇಖನದಲ್ಲಿ ಪರಿಶೀಲಿಸೋಣ.
ಪ್ರತಿಪಾದನೆ: ‘ಪಿ. ಚಿದಂಬರಂ ಅವರು ತಮ್ಮ ಪತ್ನಿಯ ಒಡೆತನದ ಮನೆಯಲ್ಲಿ ವಾಸಿಸುತ್ತಿದ್ದರು. ಆದರೂ 10 ವರ್ಷಗಳ ಕಾಲ ಸರ್ಕಾರದಿಂದ ಮಾಸಿಕ 20 ಲಕ್ಷ ಬಾಡಿಗೆ ಭತ್ಯೆ ಪಡೆದಿದ್ದಾರೆ.
ನಿಜಾಂಶ: ಪಿ.ಚಿದಂಬರಂ ಅವರಿಗೆ ಸರ್ಕಾರ ಮಂಜೂರು ಮಾಡಿದ ಬಂಗಲೆಯಲ್ಲಿ ವಾಸವಾಗಿದ್ದಾರೆ. ಸಂಸತ್ತಿನ ಸದಸ್ಯರು ಖಾಸಗಿ ಮನೆಯಲ್ಲಿ ವಾಸಿಸಲು ನಿರ್ಧರಿಸಿದರೆ ಬಾಡಿಗೆ ವೆಚ್ಚವನ್ನು ಸರ್ಕಾರ ಭರಿಸುವುದಿಲ್ಲ. ಆದ್ದರಿಂದ ಪೋಸ್ಟ್‌ನಲ್ಲಿ ಮಾಡಿದ ಹಕ್ಕು ತಪ್ಪಾಗಿದೆ.
ಸಾಮಾನ್ಯವಾಗಿ, ಸಂಸತ್ತಿನ ಸದಸ್ಯರು ದೆಹಲಿಯಲ್ಲಿ ಬಂಗಲೆಗಳು, ಫ್ಲಾಟ್, ವಸತಿ ಸಮುಚ್ಛಯ  ರೂಪದ ಬಾಡಿಗೆ-ಮುಕ್ತ ವಸತಿ ಸೌಕರ್ಯಗಳಿಗೆ ಅರ್ಹರಾಗಿರುತ್ತಾರೆ. ಆದರೆ, ಸಂಸತ್ತಿನ ಸದಸ್ಯರು ಖಾಸಗಿ ಮನೆಯಲ್ಲಿ ವಾಸಿಸಲು ನಿರ್ಧರಿಸಿದರೆ, ಸದಸ್ಯರೇ ಬಾಡಿಗೆ ವೆಚ್ಚವನ್ನು ಭರಿಸಬೇಕಾಗುತ್ತದೆ. ಇದಕ್ಕೆ ಕೇಂದ್ರ ಸರ್ಕಾರ ಹಣ ಪಾವತಿಸುವುದಿಲ್ಲ.
ರಾಜ್ಯಸಭಾ ವೆಬ್‌ಸೈಟ್‌ನಲ್ಲಿ ಲಭ್ಯವಿರುವ ಮಾಹಿತಿಯ ಪ್ರಕಾರ, ಮೇಲ್ಮನೆಯ ಸದಸ್ಯರಾಗಿರುವ ಪಿ.ಚಿದಂಬರಂ ಅವರು ದೆಹಲಿಯಲ್ಲಿ ಸರ್ಕಾರವು ನಿಗದಿಪಡಿಸಿದ ವಸತಿಗೃಹದಲ್ಲಿ ವಾಸಿಸುತ್ತಿದ್ದಾರೆ. ಅಂದರೆ ಅವರ ಖಾಸಗಿ ನಿವಾಸಕ್ಕೆ ಕೇಂದ್ರ ಸರ್ಕಾರ ಯಾವುದೇ ವೆಚ್ಚ ಭರಿಸುತ್ತಿಲ್ಲ.
ರಾಜ್ಯಸಭಾ ವೆಬ್‌ಸೈಟ್‌ನಲ್ಲಿ ಪ್ರತಿ ತಿಂಗಳು ಸದಸ್ಯರ ವೇತನ ಮತ್ತು ಭತ್ಯೆಗಳ ಮೇಲೆ ಮಾಡುವ ವೆಚ್ಚಕ್ಕೆ ಸಂಬಂಧಿಸಿದ ಮಾಹಿತಿಯಿಂದಲೂ ಇದು ಸ್ಪಷ್ಟವಾಗಿದೆ. ಪ್ರತಿಯೊಬ್ಬ ಸದಸ್ಯರಿಗೆ ದೊರೆಯುವಂತೆಯೇ ಕ್ಷೇತ್ರದ ಭತ್ಯೆ ಮತ್ತು ಕಚೇರಿ ವೆಚ್ಚ ಭತ್ಯೆಯನ್ನು ಹೊರತುಪಡಿಸಿ, ಚಿದಂಬರಂ ಅವರಿಗೆ ಸರ್ಕಾರದಿಂದ ಬೇರೆ ಯಾವುದೇ ಭತ್ಯೆ ನೀಡಿರುವ ಬಗ್ಗೆ ಯಾವುದೇ ಉಲ್ಲೇಖವಿಲ್ಲ.
ಇದಲ್ಲದೆ, ವಿವಿಧ ಸಚಿವಾಲಯಗಳ ಹೆಚ್ಚಿನ ಕಾರ್ಯದರ್ಶಿಗಳು ಕಾಂಗ್ರೆಸ್ ಮತ್ತು ಕಮ್ಯುನಿಸ್ಟ್ ನಾಯಕರ ಒಡೆತನದ ಬಾಡಿಗೆ ವಸತಿಗಳಲ್ಲಿ  ಕೆಲಸ ಮಾಡುತ್ತಿವೆ ಎಂದು ಪೋಸ್ಟ್ ಹೇಳುತ್ತದೆ. ಆದರೆ, ಇದನ್ನು ದೃಢಪಡಿಸುವ ಯಾವುದೇ ಅಧಿಕೃತ ಮಾಹಿತಿ ಅಥವಾ ಸುದ್ದಿ ವರದಿಗಳಿಲ್ಲ. ಇದಲ್ಲದೆ, ವಸತಿ ಮತ್ತು ನಗರ ವ್ಯವಹಾರಗಳ ರಾಜ್ಯ ಸಚಿವ ಕೌಶಲ್ ಕಿಶೋರ್ ಲೋಕಸಭೆಗೆ ಮಾಹಿತಿ ನೀಡಿದ್ದು, ‘ದಿಲ್ಲಿಯಲ್ಲಿ ಕಚೇರಿ ಸ್ಥಳವನ್ನು ಬಾಡಿಗೆಗೆ ನೀಡಲು ವಿವಿಧ ಸರ್ಕಾರಿ ಸಂಸ್ಥೆಗಳು ಖರ್ಚು ಮಾಡಿದ ಮೊತ್ತದ ಬಗ್ಗೆ ಕೇಂದ್ರೀಯವಾಗಿ ನಿರ್ವಹಿಸಿದ ಡೇಟಾ ಇಲ್ಲ’ ಎಂದು ನಮೂದಿಸಿರುವುದು ಗಮನಾರ್ಹವಾಗಿದೆ. ಈ ಸುದ್ದಿ ಲೇಖನಗಳ ಪ್ರಕಾರ ಕೇಂದ್ರ ಸರ್ಕಾರವು ಸುಪ್ರೀಂ ಕೋರ್ಟ್‌ನಲ್ಲಿ ಸೆಂಟ್ರಲ್ ವಿಸ್ಟಾ ಯೋಜನೆಯನ್ನು ಸಮರ್ಥಿಸಿಕೊಂಡಿದ್ದು, ಯೋಜನೆಯು ಸೆಕ್ರೆಟರಿಯೇಟ್‌ಗಳ ವಾರ್ಷಿಕ ಬಾಡಿಗೆ ವೆಚ್ಚ 1000 ಕೋಟಿಗಳನ್ನು ಉಳಿಸುತ್ತದೆ ಎಂದು ಪ್ರತಿಪಾದಿಸಿದೆ.
ಒಟ್ಟಾರೆಯಾಗಿ ಹೇಳುವುದಾದರೆ, ಮಾಜಿ ಕೇಂದ್ರ ಸಚಿವ ಪಿ.ಚಿದಂಬರಂ ಅವರು ತಮ್ಮ ಪತ್ನಿ ಒಡೆತನದ ಖಾಸಗಿ ನಿವಾಸಕ್ಕೆ ಸರ್ಕಾರದಿಂದ ಬಾಡಿಗೆ ಭತ್ಯೆಯನ್ನು ಪಡೆದಿಲ್ಲ.